Duisende rande se dwelms in trok gevindFoto: SAPD Vier mans is in hegtenis geneem nadat die polisie se Sentraal-Karoo-honde-eenheid dwelms ter waarde van meer as R350 000 in ŉ vragmotor in Beaufort-Wes gevind het. Kapt. Malcolm Pojie, woordvoerder van die polisie, het gesê die polisie het besluit om roetine-ondersoeke van voertuie op die hoofingang- en uitgangroetes van die dorp te doen in ŉ poging om dwelmhandel op dié roetes hok te slaan. Vrydag omstreeks 04:45 het die beamptes ŉ vragmotor op die roete voorgekeer wat in die rigting van Kaapstad op pad was. “Die vragmotor is deursoek en 3 550 bondels khat is gevind waar dit in bokse tussen die vrag op die voertuig versteek was,” het Pojie gesê. Die vier verdagtes in die vragmotor, Frans Mathebela (52), Aubrey Godi (44), Sossias Makhiyana (38) en Joseph Sithole (22), is op die plek in hegtenis geneem. Die polisie het ook op die dwelms en die vragmotor beslag gelê. Die verdagtes het reeds Vrydag vir die eerste keer in die hof verskyn en sal binnekort weer verskyn sodra ŉ hofdatum vasgestel is. Hulle bly in polisieaanhouding. Brig. Johannes du Toit, SAPD-bevelvoerder in Beaufort-Wes, het die polisiebeamptes geloof vir die inhegtenisneming en gesê dit is ŉ aanduiding dat die polisie se spesiale fokus op die vastrek van dwelmverskaffers begin vrugte afwerp.